পিঁপড়ের ঝাঁক কামড়ে ধরেছে বছর বারোর এক বালকের মৃতদেহ। বাবা ব্যস্ত ছেলের মৃতদেহ থেকে ওই পিঁপড়ের ঝাঁক সরাতে। অগ্নিকাণ্ডে মৃত্যুর রেশ কাটতে না কাটতে রবিবার এমনই অমানবিক দৃশ্য দেখা গেল মুর্শিদাবাদ মেডিক্যাল কলেজে। তবে এ বিষয়ে মুখ খুলতে চাননি হাসপাতাল কর্তৃপক্ষ।
হাসপাতাল সূত্রের খবর, সপ্তম শ্রেণির ছাত্র জিত্ ভকত (১২) শনিবার বিকেলে জলে ডুবে যায়। তাকে হাসপাতালে নিয়ে গেলে চিকিৎসকেরা মৃত ঘোষণা করেন। অন্যদিকে, হাসপাতালে চিকিত্সাধীন অবস্থায় ওইদিনই মৃত্যু হয় দীপক মণ্ডলের (৮)। দু’টি পরিবারের তরফেই এদিন দাবি করা হয়, হাসপাতাল কর্তৃপক্ষের তরফে বলা হয়েছিল, মৃতদেহগুলি মর্গে সংরক্ষিত রাখা হবে। হাসপাতালের তরফে ওই আশ্বাস পাওয়ার পর বাড়ি ফিরে গিয়েছিলেন ওই দুই পরিবারের সদস্যেরা। কিন্তু এদিন হাসপাতালে মৃতদেহ নিতে এসে তাঁরা দেখেন, মৃতদেহগুলি তিনতলার সিক নিওনেটাল কেয়ার ইউনিটের (এসএনসিইউ) বাইরে বারান্দাতেই পড়ে রয়েছে। ওই ওয়ার্ডে থাকা রোগীর আত্মীয়দের একাংশের অভিযোগ, মৃত্যুর দীর্ঘক্ষণ পর অন্য রোগীদের মধ্যেই ফেলে রাখা হয়েছিল মৃতদেহ দু’টি। চিকিত্সাধীন রোগীদের মধ্যে তা নিয়ে আতঙ্ক ছড়ায়।
অভিযোগ, মৃতদেহ দু’টিতে পচন ধরেছিল। দীর্ঘক্ষণ মর্গের বাইরে পড়ে থাকায় মৃতদেহ দু’টিতে পিঁপড়ে ধরে যায়। এসএনসিইউ-এ ভর্তি অন্য রোগীদের আত্মীয়দের অভিযোগ, তাঁরা বিষয়টি বারবার হাসপাতাল কর্তৃপক্ষের নজরে আনার চেষ্টা করেছিলেন। কিন্তু কোনও লাভ হয়নি। জিতের বাবা বলেন, ‘‘এসে দেখলাম আমার ছেলের দেহে পিঁপড়ের ঝাঁক। আমাকে শনিবার রাতে তাড়িয়ে দিয়েছিল। ছেলের কাছে থাকতে দেয়নি। রবিবার এসে দেখি এভাবে পড়ে রয়েছে।’’ পরে অবশ্য জিত্ এবং দীপকের পরিবার কোনও লিখিত অভিযোগ না জানিয়েই মৃতদেহ নিয়ে ফিরে যায়। 
বিষয়টি নিয়ে এদিন মুখে কুলুপ হাসপাতাল কর্তৃপক্ষের। এ বিষয়ে অধ্যক্ষ অজয়কুমার রায়ের সঙ্গে যোগাযোগ করা হলে তিনি বলেন, ‘‘আমি কিছু জানি না। আমি কিছু বলব না। যেহেতু তদন্ত চলছে (অগ্নিকাণ্ডের) সেহেতু একটি কথাও বলব না।’’ তাঁকে প্রশ্ন করা হয়, দু’টি মৃতদেহ এভাবে কেন পড়েছিল? এরপরই ফোন কেটে দেন অধ্যক্ষ। ফোন ধরেননি হাসপাতাল সুপার বা অন্য কোনও আধিকারিক।